
Az önegyüttérzés, mint védőfaktor a szenzoros szuperérzékenység és tünetpercepció kapcsolatában

Kulcsszavak: szenzoros szuperérzékenység; önegyüttérzés; testi tünet distressz
Kutatásunk középpontjában a szenzoros szuperérzékenység, szubjektív testi tünetek és az önegyüttérzés közötti kapcsolat áll. A vizsgálat arra keresi a választ, hogy az önegyüttérzésnek lehet-e protektív szerepe a másik két jellemző kapcsolatában. Keresztmetszeti kérdőíves vizsgálatunkban, kényelmi mintavételt alkalmaztunk. 203 elemű mintánk életkor tekintetében sokszínű. A résztvevőket online szociális média felületeken, valamint személyes emailes megkeresés formájában toboroztuk. Az adatgyűjtés online történt. Mérőeszközként a szenzoros szuperérzékenység mérésére a HSPS (Highly Sensitive Person Scale) kérdőív magyar változatát használtuk. A szubjektív testi tünetek által okozott stressz (testi tünet distressz) mérésére a PHQ-15 (Patient Health Questionnaire somatic symptom severity scale) Szubjektív Testi Tünetek skála magyar verzióját, valamint a résztvevők önmaguk iránt érzett együttérzésének mérésére az SCS (Self-Compassion Scale) Önegyüttérzés Skála magyar verzióját alkalmaztuk. Eredményeink szerint a testi tünet distressz közepes erősségű pozitív kapcsolatot mutatott a szenzoros szuperérzékenységgel és hasonló erősségű negatív kapcsolatot az önegyüttérzéssel. A két utóbbi konstruktum interakcióban is állt egymással: a nagyobb fokú önegyüttérzés csökkentette a szenzoros szuperérzékenység és a testi tünet distressz kapcsolatának erősségét. Az eredmények összhangban állnak azzal az elképzeléssel, miszerint az önegyüttérzés gyakorlása hatékony védőfaktorként működhet mind a szuperérzékenyek, mind a testi tünet zavarral küzdők számára. Ha kedvességgel, megértéssel fordulnak önmaguk felé, csökkenthetik a stresszt és a testi tünetek iránti túlzott érzékenységet, ami növelheti testi és lelki jóllétüket, emellett az egészségügyi rendszer terheltségét is enyhítheti.



